પ્રધાનમંત્રી માતૃવંદના યોજનામાં અપાતા પ્રસુતિ લાભો ઉપર પુરતું ધ્યાન અપાયું નથી. સાઠ અર્થશાસ્ત્રીઓ દ્વારા નાણામંત્રીને લખાયેલ, ખુલ્લા પત્ર(ઇપીડબલ્યુ, ૨૩ ડીસેમ્બર) દ્વારા આ યોજનાની અપૂરતી ફાળવણી અને નબળા ક્રિયાન્વયનની હકીકત ધ્યાન પર લાવવામાં આવી હતી. રાષ્ટ્રીય ખાદ્ય યોજના,૨૦૧૩ના નિયમાનુસાર સરકાર દ્વારા પ્રસુતિ લાભો પુરા પાડવા ફરજીયાત છે. જો સરકારે આ યોજનાના વચનોનો કેન્દ્ર અને રાજ્ય વચ્ચે વહેંચણી અનુસાર પુરા કરવા હોય તો રૂ.૮૦૦૦ કરોડની ફાળવણી કરવી જરૂરી છે. વર્ષ ૨૦૧૭-૧૮ના બજેટમાં આ માટે રૂ.૨૭૦૦ કરોડનો અંદાજ રાખવામાં આવ્યો હતો અને માત્ર રૂ.૨૪૦૦ કરોડ ફાળવવામાં આવ્યા હતા. ઇન્દિરા ગાંધી રાષ્ટ્રીય વૃદ્ધ પેન્શન યોજના અંતર્ગત વૃધ્ધો માટેનું ભત્થું, રૂ.૨૦૦ થી વધારીને રૂ.૩૦૦ અને વિધવાઓ માટે ભત્થું, રૂ.૩૦૦ થી વધારીને રૂ.૫૦૦ કરવાની માંગને પણ અવગણવામાં આવી છે.